Tuleraud
Tuleraud on kõrge süsinikusisaldusega rauast või rauasulamist sepistatud abivahend tule süütamiseks. Traditsiooniliselt lüüakse tulerauda vastu tulekivi ehk ränikivi, millest lenduvad sädemed püütakse kergesti süttivale taelale. Enne metallide avastamist kasutati tuleraua asemel püriidimineraali tükke. Klassikaline rauast tuleraud hakkas Euroopas levima alates rauaajast. Tuleraud, koos tulekivi ja taelaga, moodustab tulusteks kutsutud tule süütamiseks mõeldud komplekti, mida hoiti tulusekotis.